જો મસ્તિષ્કના વિભાગો સમજાવતી ઉપરની બે પદ્ધતિઓ વિશે વાંચીને દિમાગનું દહીં થવાની શરૂઆત ન થઇ હોય તો આગળ વાંચો. ઇ. સ. ૧૮૬૧માં પિઅરી પોલ બ્રોકા નામના ફ્રેંચ સંશોધકે, અકસ્માતમાં ઇજા થયા બાદ વાચા સંબંધી સમસ્યાઓથી પીડાતા લોકોનો અભ્યાસ કરીને કહ્યું, કે જે વ્યક્તિઓના મસ્તિષ્કમાં ડાબી બાજુએ, ચોક્કસ જગ્યાએ ઇજા થાય કે સ્ટ્રોક એટેક થાય, એ વ્યક્તિ બોલવા સંબંધી સમસ્યાઓનો ભોગ બને એવી પૂરી શક્યતા હોય છે.